PAPERILIITON TYÖSUOJELUVAALIOHJE

Paperiliitto suosittelee, että riittävän ajoissa ennen loka-marras-joulukuussa suoritettavia työsuojeluvalintoja, Paperiliiton alainen ammattiosasto esittää työnantajalle eri henkilöstö­ryhmien välistä neuvottelua, jossa sovitaan työsuojeluyhteistoimintaorganisaatio seuraavaksi kaksivuotiskaudeksi. Neuvottelussa ammattiosastoa edustavat pää­luottamus­­­mies ja työsuojeluvaltuutettu.

Työsuojeluvaaliohje perustuu työsuojeluyhteistoimintaelinten muodostamisessa lakiin *Työsuojelun valvonnasta ja työpaikan työsuojeluyhteistoiminnasta* (44/2006).

**Neuvottelussa sovitaan:**

* työpaikkakäsite, työsuojelun yhteistoiminta-alue maantieteellisesti
* työsuojeluyhteistoiminnan periaatteet
* työsuojeluyhteistoimintaorganisaation muoto
* työsuojelutoimikunnan tai vastaavan yhteistoimintaelimen kokoonpano ja toimialue
* alueelle valittavat työsuojeluvaltuutetut ja heidän edustamansa henkilöstöryhmät
* työsuojeluasiamiesten lukumäärä ja toimialueet
* työsuojeluparit ja tarkastusryhmät
* vaalijärjestelyt

# Vaalijärjestelyt

Henkilövalinnat työsuojeluyhteistoimintaorganisaatioon suorittaa kukin henkilöstöryhmä keskuudessaan.

**Vaalijärjestelyjä varten sovitaan:**

* vaalitoimikunta tai vaalitoimitsijoiden lukumäärä ja heidän toimintaedellytyksensä
* vaalitoimitsijoiden ansionmenetysten korvaus
* vaalitapa
* vaalin päivämäärät ja kellonajat
* vaalipaikat ja vaalihuoneet tai muu vaalitoimitus
* henkilöstöluettelon toimittaminen vaalitoimikunnalle niistä henkilöistä, jotka ovat oikeutettuja käyttämään äänioikeuttaan vaaleissa (yksi luettelo äänioikeuden tarkistusta ja yksi vaalin suorittamista varten)
* vaalissa tarvittavat välineet ja muu aineisto

**Äänioikeus**

Lain työsuojelunvalvonnasta ja työpaikan yhteistoiminnasta (44/2006) mukaan työsuojeluvaltuutetun vaaliin saavat osallistua kaikki työpaikan työntekijät, jotka vaalipäivänä ovat työsuhteessa valinta-alueen työnantajaan mukaan lukien esim. lomautetut ja vanhempainvapaalla olevat. Mikäli vaaliluettelon valmistumisen ja vaalipäivän välisenä aikana on solmittu uusia työsuhteita, antaa työnantaja näiden työntekijäin nimet erillisellä liitteellä vaalitoimi­kunnalle vaalipäivänä.

Äänestysmahdollisuus on pyrittävä järjestämään niin monena päivänä, että kaikki työvuorot on voitu riittävästi ottaa huomioon vaaliajoissa.

## Vaalitoimikunta

Vaalien toimittamisesta voidaan sopia paikallisesti. Jos vaalitoimikunta on työpaikan yhteinen, niin vaalitoimikunnan puheenjohtajan nimeää henkilöstöryhmän edustavin ammattiosasto, sihteerin valitsee vaalitoimikunta keskuudestaan. Vaalista ja vaalitoimikunnan vahvistamista valinnoista laaditaan pöytäkirja, jonka vaalitoimikunta kokonaisuudessaan allekirjoittaa. Vaalitoimikunnan jäsenet valitaan työsuojelutoimikunnan tai vastaavan yhteistoimintaelimen palkansaajia edustavista jäsenistä.

**Vaalitoimikunnan puheenjohtajan tehtävänä on huolehtia:**

* kokous- ja vaali-ilmoituksista
* suoritettujen valintojen ja vaalin tulosten tiedottamisesta
* vaalitoimikunnalle tehtävän valitusosoitteen tiedottamisesta
* valintojen vahvistamisen tiedottamisesta
* valintojen tiedottamisesta työnantajalle joko pöytäkirjan jäljennöksellä tai sen otteella.

## Työsuojeluvaltuutetun valinta

**Ehdolle asettaminen**

Kun vaalijärjestelyistä on sovittu, kutsuu vaalitoimikunnan puheenjohtaja edustamansa henkilöstöryhmän työntekijät yhteiseen kokoukseen, johon saavat osallistua kaikki työpaikan työntekijät.

Kokoukselle valitaan yhdistyslain mukaiset kokousvirkailijat, puheenjohtaja, sihteeri ja kaksi pöytäkirjan tarkastajaa. Kokouksesta laaditaan pöytäkirja.

Kokouksessa asetetaan kokouskutsun mukaisesti ehdokkaat työsuojeluvaltuutetuksi,   
I varavaltuutetuksi ja II varavaltuutetuksi sekä valitaan vaalitoimikunta. Asettaminen ehdokkaaksi voi tapahtua suullisesti tai kirjallisesti, varmistaen ehdokkaan suostumus. Ehdokasasettelussa on mainittava siitä, että onko ehdokas ehdolla valtuutetuksi vai varavaltuutetuksi.

Kokouskutsu ehdokkaiden asettamisesta on asetettava nähtäväksi vähintään 14 vuorokautta ennen kokouspäivää. Kokouskutsu on asetettava esille vakiintuneen käytännön mukaisesti työpaikan ilmoitustaululle tai jollakin muulla työpaikan työntekijöille toimitettavalla tiedonannolla.

Kutsussa tulee olla maininta siitä, että mikäli ehdolle asetetaan ainoastaan yksi henkilö kyseessä olevaan tehtävään, niin valinta suoritetaan tässä kokouksessa eikä vaalia tulla järjestämään. Mikäli valinnat suoritetaan kokouksessa, kokoontuu vaalitoimikunta puheenjohtajan kutsusta 14 vuorokauden kuluttua vahvistamaan valinnat lopullisesti, ellei kokouksen laillisuudesta ole tehty valitusta.

## Vaali

Mikäli ehdokkaita työsuojeluvaltuutetuksi, I varavaltuutetuksi tai II varavaltuutetuksi on asetettu useampia, tulee työpaikalla järjestää vaali siltä osin kuin asetettujen ehdokkaiden määrä edellyttää. Ilmoitus vaalista on asetettava nähtäväksi vähintään 14 vuorokautta ennen ensimmäistä vaalipäivää työpaikan ilmoitustauluilla.

Vaalin tuloksen selvittyä kokoontuu vaalitoimikunta puheenjohtajan kutsusta 14 vuorokauden kuluttua vahvistamaan tuloksen, ellei vaalitoimikunnalle ole tehty valitusta vaalin suorittamisesta.

## Työsuojeluasiamiesten valinta

Työsuojeluasiamiehen valinnassa noudatetaan työehtosopimuksen liitteenä olevan yleissopimuksen kirjauksia. Työsuojeluasiamies edustaa tuotantolaitoksen -osaston tai ammattiryhmän työntekijöitä.

Henkilöstöryhmä päättää työsuojeluasiamiestensä ehdolle asettamistavasta ja valinnat voidaan suorittaa esim. ammattiosaston tai työhuonekunnan kokouksessa siitä kokous­kutsussa ilmoitettaessa.

Mikäli ehdokkaita on asetettu samalle toimialueelle useampia, suoritetaan vaali työpaikalla ja siihen saavat osallistua vain valittavan työsuojeluasiamiehen toimialueen työntekijät.

## Työsuojelutoimikunnan tai vastaavan yhteistoimintaelimen jäsenten valinta

Työpaikalle perustettaessa työsuojelutoimikunta tai vastaava yhteistoimintaelin noudatetaan työsuojelutoimikunnan jäsenten valinnassa lakia työsuojelun valvonnasta ja työpaikan työsuojeluyhteistoiminnasta (44/2006), sekä työehtosopimuksen liitteenä olevan yleissopimuksen kirjauksia. Asianomaiset työsuojeluvaltuutetut ovat aina jäseninä työsuojelutoimikunnassa. Mikäli toimikunnan alueelle on sovittu valittavaksi työsuojeluasiamiehiä enemmän kuin henkilöstöryhmillä on edustajia toimikunnassa, valitsevat työsuojeluasiamiehet keskuudestaan toimikunnan jäsenet.

Paikallisesti voidaan myös sopia, miltä toimialueilta valittavat työsuojeluasiamiehet toimivat ilman eri valintaa myös työsuojelutoimikunnan jäseninä.

Vuorotyöstä johtuen on paikallisesti harkittava myös varajäsenten nimeämistä työsuojelutoimikunnan toimintakykyisyyden turvaamiseksi.

## Henkilövalintojen vahvistaminen

Työsuojeluyhteistoimintaorganisaatioon tapahtuvien henkilövalintojen vahvistaminen tulee valintatavasta riippumatta aina tapahtua vaalitoimikunnan kokouksessa työsuojelu­valtuutettujen valintojen vahvistamisen yhteydessä.

**Ilmoittaminen**

Ilmoitukset liitolle on tehtävä välittömästi, kun työsuojeluorganisaatioin valinnat on vahvistettu.

Päivittäkää työsuojeluhenkilöiden valinnat, sekä muut muuttuneet tiedot ensisijaisesti Paperiliiton e-hallinnan kautta. Oikeudet e-hallinnassa tehtäviin muutoksiin ovat ammattiosaston puheenjohtajalla ja taloudenhoitajalla.

Ilmoituksen voi tehdä myös [Webropol-linkin](https://link.webropolsurveys.com/S/EE3DAD5D912ED4D4) kautta, tai sitten liitteenä olevalla *Ilmoitus liitolle* - kaavakkeella.

Mikäli työsuojeluhenkilöt valitaan vaaleilla, lähettäkää liittoon myös kopio vaalitoimikunnan pöytäkirjasta.

Työnantajan on lakisääteisesti (Laki työsuojeluhenkilörekisteristä 1039/2001) ilmoitettava työsuojeluhenkilörekisteriin työpaikan työsuojeluyhteistoimintaorganisaatioon kuuluvien henkilöiden tiedot. Tämä on syytä tarkistaa, kun valinnat on vahvistettu ja ilmoitettu työnantajalle.

## Vaalitoimikunnan jäsenten korvaukset

Valituille vaalitoimikunnan jäsenille suoritetaan korvaus vaaliin liittyvien toimintojen osalta työehtosopimuksen liitteenä olevan yleissopimuksen mukaisesti. Paikallisesti voidaan sopia muistakin korvauksista.

## Erimielisyydet

Milloin paikallisten osapuolten kesken ilmenee erimielisyyttä työsuojeluasiamiesten lukumäärästä tai työsuojelutoimikunnan jäsenmäärästä, laaditaan asiasta yhteinen erimielisyysmuistio työehtosopimuksen mukaisesti sopimusosapuolille. Tähän vaaliohjeeseen liittyviä tulkintoja antaa tarvittaessa Paperiliitto.